Svetozar Pisarević
Svetozar Pisarević (Bosanski Šamac, 25. decembar 1885 – Beograd, 3. novembar 1929) bio je prvak Beogradske opere. Između dva svjetska rata, u tadašnjem svijetu muzičke umjetnosti, nastupao je u Ljubljanskoj i Zagrebačkoj operi, a 1919. godine postao je član tek osnovane Beogradske opere. Kao izrazit talenat i obrazovan umjetnik odmah je dobio niz velikih uloga. Pjevao je u operama Knez od Zete, Suton, Prodana nevjesta, Boris Godunov, Knez Igor, Leteći Holanđanin, Žene vindzorske i drugim. Dr. Miloje Milojević posebno je isticao Pisarevićeve uloge kardinala Bronjija u operi Jevrejka, zatim starog Židova u operi Samson i Dalila i Sarastra u operi Čarobna frula. Iznenadna smrt Svetozara Pisarevića 1929. godine bila je ogroman gubitak mladoj beogradskoj opernoj sceni. Povodom njegove smrti mjesečnik pozorišne umjetnosti, koji je izlazio u Beogradu, uz ostalo naznačio je i sljedeće: Svetozar Pisarević je iz svoje čestite bosanske porodice ponio oduševljenje za svaki napredak u životu ujedinjene domovine... U nekrologu dr. Miloja Milojevića, koji je objavila Politika, napisano je da je Svetozar Pisarević bio krupna ličnost našeg umjetničkog života. Imao je bas na vanrednoj visini.